Potch-student sterf: 'Ons gaan jou mis, engel!' | Maroela Media
Elmien Fourie (Foto verskaf aan Maroela Media)
Elmien Fourie (20) van Musina in Limpopo is Maandagmiddag oorlede nadat sy vroeër vandeesmaand in 'n hospitaal opgeneem is en met serebrale malaria gediagnoseer is.
Elmien en haar ouers, Manie en Natasja Fourie, was oor die feestyd in Evander in Mpumalanga om by haar broer, Jaco, te kuier toe Elmien op Oujaarsdag in die Evander-staatshospitaal opgeneem is.
Maroela Media het vroeër berig Elmien het nóg 'n terugslag gehad – enkele dae nadat die gesin hulle voorberei het op haar terugkeer huis toe.
Die Potchefstroomse student is aanvanklik behandel vir dehidrasie, longontsteking en blaas- en urienweginfeksie, maar 'n span dokters het die gesin verlede week ingelig dat sy 'n lewensgevaarlike bakteriese infeksie opgedoen het wat haar hart aantas en potensieel na die res van haar liggaam kan versprei. Die span dokters het gesê antibiotika sou nie die bakterie kon vernietig nie en 'n opehartoperasie – waar dit as't ware met die hand weggeskraap word – sou die enigste uitweg wees vir haar om volkome te herstel.
Die operasie sou vandag plaasgevind het.
Elmien is Maandagmiddag omstreeks 14:30 oorlede.
"Sy is toe nie geopereer nie," het Manie aan Maroela Media gesê. "Sy het deur die nag 'n terugslag gehad en was bewusteloos. 'n CT- [rekenaartomografie]-skandering het gewys dat sy hewige bloeding op die brein het. Die skade wat gedoen is, was te groot dat enige operasie sou kon help. Haar bloeddruk het geleidelik verswak totdat haar swak hart om 14:30 gaan staan het. Sy het nie gely nie. Ons het darem kans gehad om afskeid te neem."
Manie het almal bedank wat vir "Miena" omgegee het. "Ons gaan jou mis Angel – nou het jy vlerkies gekry!"